Tiggernøtt

Tiggernøtt (Tribulus terrestris) er en ettårig urt i leddbladfamilien (Zygophyllaceae).

Den er håret med krypende vekst. Bladene er finnete med 5–6 par avlange småblad og uten endesmåblad. Blomstene er gule, 8–10 mm store og sitter enkeltvis og sidestilt. Frukten er stjerneformet og 8–10 mm stor; den består av fem deler som hver har to lange og to korte kvasse torner. Uansett hvordan frukten ligger, vil alltid noen torner vende oppover, som hos en fotangel. Frøene spres ved at frukten setter seg fast på føttene til dyr. Det er svært smertefullt å stå eller sitte på frukten.

Tiggernøtt vokser på tørre, åpne steder, ofte som et ugras. I middelhavslandene finnes den av og til i garrigue. Den er utbredt i tropiske og subtropiske deler av Asia, Afrika, Sør-Europa og Nord-Australia. Arten er naturalisert mange steder i Amerika og Sør-Australia. I Norge er den bare funnet én gang, ved smelteverket i Ålvik i Kvam kommune i Hordaland i 1947. Klimaet i Norge er for kaldt til at den kan formere seg.

Planten er brukt i ayurveda og annen tradisjonell medisin. Den skal blant annet være vanndrivende, mildt avførende og virke som et afrodisiakum. Kroppsbyggere har brukt planten for å øke kroppens testosteronnivå, men kliniske studier tyder på at planten ikke har noen virkning.

Referanser

Eksterne lenker 
 

Zygophyllales
Planter formelt beskrevet i 1753
Planter formelt beskrevet av Carl von Linné
Medisinplanter